ตลาดหุ้นเอเชียเพิ่มขึ้นเช้านี้ ขานรับกรีซผ่านร่างกฎหมายปฏิรูปเศรษฐกิจ
ตลาดหุ้นเอเชียปรับตัวเพิ่มขึ้นในช่วงเช้าวันนี้ หลังรัฐสภากรีซผ่านร่างกฎหมายปฏิรูปเศรษฐกิจฉบับใหม่แล้ว
16 ก.ค. 2558

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในช่วงเช้าวันนี้ หลังรัฐสภากรีซผ่านร่างกฎหมายปฏิรูปเศรษฐกิจฉบับใหม่แล้ว
ดัชนี MSCI Asia Pacific เพิ่มขึ้น 0.2% แตะ 143.71 จุด เมื่อเวลาประมาณ 9.00 น.ตามเวลาโตเกียว
ดัชนี NIKKEI 225 ตลาดหุ้นญี่ปุ่นเปิดวันนี้ที่ 20,588.98 จุด เพิ่มขึ้น 125.65 จุด, ดัชนี SSE Composite ตลาดหุ้นจีนเปิดวันนี้ที่ 3,758.51 จุด ลดลง 47.20 จุด, ดัชนี HSI ตลาดหุ้นฮ่องกงเปิดวันนี้ที่ 24,976.08 จุด ลดลง 79.68 จุด, ดัชนี TAIEX ตลาดหุ้นไต้หวันเปิดวันนี้ที่ 9,062.76 จุด เพิ่มขึ้น 8.56 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,073.29 จุด เพิ่มขึ้น 0.38 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,351.46 จุด เพิ่มขึ้น 12.60 จุด และดัชนี FBMKLCI ตลาดหุ้นมาเลเซียเปิดวันนี้ที่ 1,722.04 จุด ลดลง 5.22 จุด
ในช่วงเช้าวันนี้ ตามเวลาไทย รัฐสภากรีซมีมติอนุมัติร่างกฎหมายปฏิรูปเศรษฐกิจฉบับใหม่ เพื่อให้เป็นไปตามที่รัฐบาลกรีซได้ทำข้อตกลงร่วมกับกลุ่มเจ้าหนี้ยูโรโซนเมื่อวันจันทร์ที่ผ่านมา เพื่อแลกกับการรับความช่วยเหลือด้านการเงินครั้งใหม่จากกลุ่มเจ้าหนี้ ซึ่งจะช่วยให้กรีซรอดพ้นจากการผิดนัดชำระหนี้และไม่ต้องออกจากการเป็นสมาชิกยูโรโซน
ทั้งนี้ รัฐสภากรีซมีมติเห็นชอบด้วยคะแนน 229 เสียง จากจำนวนสมาชิกรัฐสภา 299 คน ให้ผ่านร่างกฎหมายปฏิรูปเศรษฐกิจฉบับใหม่ ซึ่งถือเป็นการปูทางให้กรีซมีคุณสมบัติที่จะรับความช่วยเหลือด้านการเงินรอบที่ 3 และจะทำให้รัฐบาลสามารถบังคับใช้กฎหมายการปฏิรูประบบการจัดเก็บภาษีและเงินบำเหน็จบำนาญรอบแรก